2.2 ลักษณะการประกอบธุรกิจ

(1) ประวัติความเป็นมา

บริษัท สัมมากร จำกัด (มหาชน) ประกอบธุรกิจพัฒนาอสังหาริมทรัพย์
ประเภทบ้านจัดสรรเพื่อการอยู่อาศัยในเขตกรุงเทพมหานคร และปริมณฑล
ส่วนใหญ่เป็นบ้านเดี่ยวพร้อมที่ดิน นโยบายของบริษัท
คือการจัดสรรเพื่อขายแก่ผู้มีรายได้ระดับปานกลาง โดยเริ่มโครงการจัดสรรมาตั้งแต่ปี 2517 ในปี
2551 บริษัทมีโครงการที่อยู่ระหว่างดำเนินการ 8 โครงการด้วยกัน
และมีเป้าหมายที่จะเปิดตัวปลายปี 2552 อีก 1โครงการ

(2) การประกอบธุรกิจ

(ก) ภาพรวมการประกอบธุรกิจ

ลักษณะการประกอบธุรกิจของบริษัทจะมุ่งเน้นการสร้างบ้านจัดสรรเป็นชุมชนขนาดกลางมีจำนวนตั้งแต่
200 หลังคาเรือนขึ้นไปจนถึง 500 หลังคาเรือน ซึ่งปัจจุบันมีอยู่ 8 โครงการ คือ สัมมากรรังสิต
คลอง 2, สัมมากร รังสิต คลอง 7, สัมมากรนิมิตใหม่, สัมมากรมีนบุรีโครงการ 1,
สัมมากรมีนบุรีโครงการ 2, สัมมากรนครอินทร์, สัมมากรราชพฤกษ์ และสัมมากรรามคำแหง
ส่วนโครงการใหม่จะเปิดขายประมาณปลายปี 2552 อีก 1 โครงการ

(ข) นโยบายการดำเนินธุรกิจ

· บริษัทฯมีนโยบายการดำเนินธุรกิจเพื่อการอยู่อาศัยในลักษณะบ้านจัดสรรเป็นหลัก โดยมีลูกค้ากลุ่ม
เป้าหมาย คือ ผู้มีรายได้ระดับปานกลางที่มีความสามารถซื้อบ้านและที่ดินในระดับราคา 3 - 5
ล้านบาท ขึ้นอยู่กับทำเล สถานที่ตั้ง และสภาพแวดล้อมของโครงการเป็นสำคัญ

· แต่ละโครงการมีแบบบ้านให้ลูกค้าเลือกไม่น้อยกว่า 4 - 5 แบบ
โดยบริษัทฯจะสร้างบ้านตามความต้องการของลูกค้า มีทั้งบ้านที่สร้างตามการจอง บ้านสร้างก่อนขาย
และบ้านที่สร้างเสร็จพร้อมขาย เพื่อให้ลูกค้าได้เลือกสรรตามความเหมาะสม และตามความต้องการ
บ้านแต่ละหลังใช้เวลาในการก่อสร้างประมาณ 6 - 10 เดือน

· บริษัทฯมี นโยบายสร้างบ้านจัดสรรในเขตกรุงเทพมหานครและปริมณฑล เช่น จังหวัดนนทบุรี
และปทุมธานี ในทำเลที่ดีมีศักยภาพ สาธารณูปโภคพร้อม การคมนาคมสะดวก
เพื่อตอบสนองความต้องการที่อยู่อาศัยของผู้บริโภค โดยเฉพาะในปี 2552
จะมีการพัฒนาโครงการใหม่และขยายโครงการเดิม
เพื่อให้กิจการของบริษัทฯมีการเจริญเติบโตต่อเนื่องอย่างมีคุณภาพ
รวมทั้งได้มีการพิจารณาจัดทำโครงการเสริม โดยนำที่ดินด้านหน้าโครงการไปให้บริษัทอื่นเช่าเพื่อทำ
Community Mall เพิ่มขึ้นอีก 1 โครงการซึ่งถือว่าจะเป็นประโยชน์ต่อชุมชน
และเพิ่มรายได้ค่าเช่าให้กับบริษัทฯอีกด้วย

· คุณภาพและมาตรฐานของบ้าน บริษัทฯถือเป็นเรื่องสำคัญที่จะต้องให้ความเอาใจใส่ดูแลเป็นพิเศษ
นอกเหนือจากการดูแลสภาพแวดล้อมโครงการ และงานบริการหลังการขาย
เพื่อสร้างความพึงพอใจให้กับลูกค้าและผู้อยู่อาศัย
เพราะความพึงพอใจของลูกค้าเดิมของบริษัทฯมีส่วนสำคัญอย่างมากในการแนะนำ
และชักชวนให้เพื่อนฝูง ญาติมิตรมาเป็นลูกค้าใหม่ของบริษัทฯเพิ่มขึ้น

· บริษัทฯมีเป้าหมายที่จะพัฒนากิจการของบริษัทให้เจริญเติบโตอย่างยั่งยืนและมั่นคง
โดยให้ผลตอบแทนในอัตราที่เหมาะสมแก่ผู้ถือหุ้น และผู้เกี่ยวข้องทุกฝ่าย จึงได้มีแผนการพัฒนาองค์กร
พัฒนาบุคลากร และพัฒนาสินค้าอย่างต่อเนื่อง
โดยเน้นคุณภาพสินค้าด้วยการเพิ่มประสิทธิภาพการควบคุมและดูแลตรวจสอบกระบวนการผลิต
และจะผลิตสินค้าที่ตรงตามความต้องการของตลาดโดยมีต้นทุนต่ำ
เพื่อสามารถแข่งขันกับผู้จัดสรรรายอื่นได้เป็นอย่างดี

(ค) การพัฒนาองค์กร

องค์กรต้องมีการปรับปรุงและพัฒนาตลอดเวลา ต้องมีกระบวนการเรียนรู้และปรับตัวให้ทันยุค ทันสมัย
และทันกระแสของการเปลี่ยนแปลงทั้งรูปแบบและเทคโนโลยี
ประการสำคัญต้องเป็นองค์กรที่มีเป้าหมายชัดเจน
พนักงานทุกคนมีความเข้าใจและพร้อมปฏิบัติเพื่อความสำเร็จขององค์กร
มีการใช้กระบวนการพัฒนาในแนวทางของ BALANCE SCORECARD เป็นหลัก
มีการวางเป้าหมายและกำหนดทิศทางในการพัฒนา โดยกำหนดค่าของ KPIS
เพื่อเป็นหลักเกณฑ์ในการวัดประสิทธิภาพและความสำเร็จขององค์กรอย่างเป็นรูปธรรม
พร้อมกันไปด้วย

 (ง) การพัฒนาบุคลากร 

ทรัพยากรบุคคลถือเป็นปัจจัยอันสำคัญอย่างยิ่งต่อความสำเร็จขององค์กร
บริษัทฯให้ความสำคัญในการพัฒนาบุคลากรให้มีความรู้ความสามารถ และมีศักยภาพสูง
บุคลากรที่ดีถือเป็นทรัพยากรที่มีค่าของบริษัท
เพราะผลงานของบุคลากรที่มีคุณภาพจะช่วยลดความสูญเสีย ลดต้นทุนการผลิต ลดค่าใช้จ่าย
และเพิ่มขีดความสามารถในการแข่งขันให้สูงขึ้น

บริษัทฯมีเป้าหมายในการส่งเสริมการเรียนรู้และสร้างความพึงพอใจให้แก่ลูกค้าเพิ่มขึ้นโดยการพัฒนาความคิด
และเพิ่มพูนความเข้าใจในธุรกิจให้บุคลากร ทุกคน
เพื่อบุคลากรสามารถกำหนดเป้าหมายในการทำงานให้มีความสอดคล้องกับกลยุทธ์
และเป้าหมายรวมขององค์กรและหน่วยงานต่างๆ
ในองค์กรก็สามารถประเมินศักยภาพของบุคลากรแต่ละคนได้

การจะมีทรัพยากรบุคคลที่มีคุณภาพจำเป็นจะต้องมีโครงการฝึกอบรมและพัฒนาบุคลากรให้มีกระบวนความคิดที่ก้าวหน้า
ทันยุคทันสมัยอย่างต่อเนื่องเหมาะสม เพื่อให้บุคลากรเป็นผู้ที่มีความรู้ มีความเข้าใจ มีคุณธรรม
มีความสามารถ รู้จักการทำงานเป็นทีมและมีความรับผิดชอบในการปฏิบัติงานตามภาระหน้าที่ของตน
ซึ่งจะเป็นปัจจัยสำคัญในการผลักดันให้กิจการของบริษัทมีความเจริญก้าวหน้าได้ทันกับกระแสของการเปลี่ยนแปลงในโลกธุรกิจ
และตอบสนองความต้องการของผู้บริโภคในโลกของการแข่งขันได้อย่างมั่นคงและยั่งยืนตลอดไป

(3) โครงสร้างรายได้

โครงสร้างรายได้ ของบริษัท สัมมากร จำกัด (มหาชน)
ประกอบด้วยรายได้จากการขายบ้านและที่ดินเป็นหลัก ซึ่งในปี 2551 มีสัดส่วนร้อยละ 90.71
ของรายได้รวม นอกจากนั้นก็มีรายได้จากการบริการ รายได้จากการให้เช่า และรายได้อื่น
โครงสร้างรายได้ในรอบ 3 ปี ที่ผ่านมามีสัดส่วนดังนี้

โครงสร้างรายได้เปรียบเทียบ 3 ปี (หน่วย : ล้านบาท)

  ------------------ ---------- -------- -------- -------- -------- --------
  ประเภทรายได้        2551                2550              2549     

                     รายได้      สัดส่วน    รายได้    สัดส่วน    รายได้    สัดส่วน

  การขายบ้านและที่ดิน    603.14     90.71%   588.68   91.02%   565.21   90.58%

  รายได้ค่าบริการ       29.18      4.39%    24.16    3.73%    23.36    3.74%

  รายได้จากการให้เช่า   29.14      4.38%    25.98    4.02%    25.02    4.01%

  รายได้อื่น            3.46       0.52%    7.95     1.23%    10.43    1.67%

  รวมรายได้           664.92     100%     646.77   100%     624.02   100%
  ------------------ ---------- -------- -------- -------- -------- --------